LIETUVOS RESPUBLIKOS

RYŠIŲ REGULIAVIMO TARNYBOS

DIREKTORIUS

ĮSAKYMAS

DĖL LIETUVOS RESPUBLIKOS RYŠIŲ REGULIAVIMO TARNYBOS DIREKTORIAUS 2011 M. LAPKRIČIO 7 D. ĮSAKYMO NR. 1V-1087 „DĖL ABONENTŲ IR (AR) NAUDOTOJŲ GALIMYBĖS NAUDOTIS PAGALBOS IŠKVIETIMO PASLAUGAS TEIKIANČIŲ INSTITUCIJŲ PASLAUGOMIS TVARKOS APRAŠO PATVIRTINIMO“ PAKEITIMO

2018 m. vasario 6 d. Nr. 1V-92

Vilnius

Vadovaudamasis Lietuvos Respublikos elektroninių ryšių įstatymo 34 straipsnio 10 dalimi ir 68 straipsnio 2 dalimi:

1. P a k e i č i u Abonentų ir (ar) naudotojų galimybės naudotis pagalbos iškvietimo paslaugas teikiančių institucijų paslaugomis tvarkos aprašą, patvirtintą Lietuvos Respublikos ryšių reguliavimo tarnybos direktoriaus 2011 m. lapkričio 7 d. įsakymu Nr. 1V-1087 „Dėl Abonentų ir (ar) naudotojų galimybės naudotis pagalbos iškvietimo paslaugas teikiančių institucijų paslaugomis tvarkos aprašo patvirtinimo“:

1.1. Pakeičiu 1 punktą ir jį išdėstau taip:

„1. Abonentų ir (ar) naudotojų galimybės naudotis pagalbos iškvietimo paslaugas teikiančių institucijų paslaugomis tvarkos aprašas (toliau – Aprašas) nustato abonentų ir (ar) faktinių elektroninių ryšių paslaugų naudotojų (toliau – naudotojas), įskaitant taksofonų ir (arba) kitų viešai prieinamų viešųjų telefono ryšio paslaugų teikimo vietų, pagalbos iškvietos sistemų transporto priemonėse naudotojus bei neįgaliuosius abonentus ir (ar) naudotojus, naudojimosi pagalbos iškvietimo paslaugas teikiančių institucijų (toliau – pagalbos tarnyba) paslaugomis tvarką, taip pat informacijos apie skambinančiojo asmens vietą tikslumo ir patikimumo kriterijus.“

1.2. Pakeičiu 4.1 papunkčio pirmąją pastraipą ir ją išdėstau taip:

„4.1. savo abonentams ir (ar) naudotojams, įskaitant taksofonų ir (arba) kitų viešai prieinamų viešųjų telefono ryšio paslaugų teikimo vietų naudotojus bei neįgaliuosius abonentus ir (ar) naudotojus, užtikrinti galimybę naudotis Bendrojo pagalbos centro ir kitų pagalbos tarnybų paslaugomis bendruoju pagalbos telefono numeriu 112, o pereinamuoju laikotarpiu ir šiais pagalbos tarnybų trumpaisiais telefono ryšio numeriais – viešuosiuose fiksuotojo ryšio tinkluose trumpaisiais telefono ryšio numeriais 01, 02, 03, viešuosiuose judriojo ryšio tinkluose trumpaisiais telefono ryšio numeriais 101 arba 011, 102 arba 022, 103 arba 033:“.

1.3. Pakeičiu 4.5.1 papunktį ir išdėstau jį taip:

„4.5.1. vietos nustatymo duomenys privalo būti pateikiami apie abonentus ir kitus naudotojus (viešojo fiksuotojo ryšio tinklo atveju kitiems naudotojams priskiriami ir taksofonu ir (arba) kitose viešai prieinamose viešųjų telefono ryšio paslaugų teikimo vietose teikiamų paslaugų naudotojai; viešojo judriojo ryšio tinklo atveju kitiems naudotojams priskiriami ir užsienio šalių viešojo judriojo ryšio paslaugų teikėjų abonentai, atvykę į Lietuvos Respubliką ir besinaudojantys tarptinklinio ryšio paslaugomis, ir tie naudotojai, kurių negalima identifikuoti telefono ryšio numeriu);“.

2. N u r o d a u paskelbti šį įsakymą Teisės aktų registre.

Direktorius	Feliksas Dobrovolskis

SUDERINTA	SUDERINTA

Lietuvos Respublikos vidaus	Lietuvos Respublikos ryšių

reikalų ministerijos	reguliavimo tarnybos tarybos

2017 m. gruodžio 20 d.	2018 m. vasario 1 d.

raštu Nr. 1D-6726	nutarimu Nr. (1.4) TN-1